
	NOTĂ PENTRU CITITORI:

	    Informațiile și exercițiile terapeutice prezentate în această carte nu înlocuiesc  tratamentul de specialitate. Ele sunt expuse din perspectiva consilierii emoționale și nu substituie consultarea unui medic/terapeut. Exercițiile propuse în cadrul acestei cărți au rolul de a facilita o mai bună înțelegere a cadrului emoțional interior și nu de a trata potențialele probleme de sănătate ale cititorilor.

	    Cititorul este în totalitate responsabil să respecte această informare și să consulte un specialist, dacă se confruntă cu probleme de sănătate fizică, mintală sau emoțională. Autoarea nu este responsabilă pentru orice situație problematică survenită în urma lecturării acestei cărți.

	Îi dedic această carte lui Cristian, omul minunat care mi-a dăruit o iubire pe care îmi doresc să o cultiv și să o onorez în fiecare zi.

	Ce binecuvântare că m-ai ales pe mine să îți fiu soție. Te iubesc și îți mulțumesc că ai apărut în viața mea.

	 

	 

	 

	O dedic, de asemenea, familiei mele. Fără sprijinul și iubirea voastră 

	nu aș fi nici jumătate din omul care sunt astăzi. 

	Vă iubesc și sunt infinit recunoscătoare că Dumnezeu v-a ales pe voi 

	să fiți cei care m-au învățat să pășesc în această lume.

	 


PREFAȚĂ

	 

	     O mare de emoții a luat naștere în urma unui proiect de integrare emoțională pe care l-am început atunci când am atins pentru prima dată fundul prăpastiei. Deși am început procesul de dezvoltare personală acum mult timp, când eram încă prin liceu, nu am înțeles ce înseamnă cu adevărat să te dezvolți până nu am căzut pradă unui colaps emoțional de proporții. 

	    Mi-a luat prea mult timp să înțeleg că mi-am trăit toată viața în umbra unei depresii mascate care nu a trezit prea multe semnale de alarmă, dar care mi-a răpit sănătatea fizică, mintală și emoțională și care mi-a diminuat pofta și dragostea pentru propria viață. Nu am avut niciodată gânduri suicidale, însă nu mai știam să mă bucur de absolut nimic. M-am închis în mine complet deoarece tot ce se întâmpla în afara mea era mult prea dureros.

	    În mod evident, am ignorat semnele subtile ale prezenței depresiei pe care le-am remarcat la mine de-a lungul timpului, sperând că această afecțiune înfiorătoare care aduce suferință unui număr de oameni în continuă creștere nu mă va prinde și pe mine. Din păcate, însă, această strategie nu a funcționat.

	    Multă vreme, dacă încercam să vizualizez viitorul, imaginația nu reușea să mă ducă prea departe. Poate reușeam să mai rezist conform scenariului imaginat vreo doi sau trei ani, dar nu mai mult. Orice imagine pe care încercam să o creez cu privire la viitorul meu se destrăma brusc. Datorită acestei depresii mascate, ideea de viitor părea dureroasă și crea mai multă presiune decât eram eu capabilă să suport. Mă îngrozea ideea de a mă căsători, de a-mi întemeia o familie și de a mă bucura din plin de tot ce are de oferit viața. În prezența unui om deosebit însă, am reușit să găsesc curajul de a lupta pentru propria mea fericire. Cunoștințele pe care le-am deprins în timpul formării ca și consilier în gestionarea traumei și dezvoltarea inteligenței emoționale m-au ajutat nespus, oferindu-mi numeroase resurse interne al căror rol s-a dovedit a fi vital în călătoria mea de vindecare. Deși înțelegeam în cea mai mare parte emoțiile care mă sufocau, nu știam să le exprim într-un mod sănătos. Îmi era teamă că în încercarea mea de a-mi exprima furia sau suferința, i-aș putea răni pe ceilalți. Astfel, alegeam să îmi reprim emoțiile sau chiar să le fac să dispară cu totul. În ciuda cunoștințelor pe care le dobândisem, capacitatea mea de a le aplica în propria viață a lăsat mult de dorit. 

	    Corpul meu a început să îmi arate că era copleșit de stres prin intermediul unor episoade de amețeală puternică, lipsă de vitalitate, atacuri de panică, probleme digestive, dureri puternice de spate și o stare generală pe care nu o doresc nimănui. Patru ani mai târziu, după vizite la mai mulți medici și terapeuți, diverse metode de recuperare și multe, multe așteptări neîmplinite, mă simțeam din ce în ce mai rău. Totul s-a schimbat atunci când am înțeles cât de tare m-am neglijat. În nenumărate ocazii, am ales să ignor semnalele corpului meu și să trec cu vederea stările de stres și oboseală fizică și mintală. Eram atât de hotărâtă să mă remarc prin munca mea, încât nu mi-am permis să iau pauze. În încercarea de a-mi merita locul în această lume și de a demonstra că am multe de oferit, am pierdut din vedere ceea ce era mai important: prezența. Și nu mă refer doar la bucuria de a trăi în momentul prezent, fără regrete față de trecut sau fără griji pentru viitor. Mă refer la o cursă continuă, a cărei linii de final părea să se îndepărteze și mai mult cu fiecare pas pe care îl făceam. O cursă care mi-a răpit bucuria de a fi om, de a iubi fără așteptări, de a petrece timp cu cei dragi fără să mă uit la ceas, de a sta de vorbă cu mine însămi la o cafea, dimineața. O cursă care mi-a răpit pofta de viață și care m-a umplut de neputință și nesiguranță. Și când spun “mi-a răpit“, spun de fapt că eu le-am dăruit, fără a cugeta prea mult, în schimbul atenției și al validării pe care am crezut că aveam să le primesc din exterior. 

	    Călătoria mea prin suferință m-a ajutat să înțeleg unde am renunțat la bucuriile vieții, mi-a arătat măștile pe care le-am asimilat de-a lungul timpului pentru a evita durerea și mi-a dat un scop care vibrează atât de puternic și de profund în oasele mele, încât nu mai poate fi ignorat: acela de a scrie O mare de emoții - o carte care nu ar fi posibilă fără înțelepciunea fiecăruia dintre experții de la care am învățat și fără încrederea celor care și-au deschis inimile pentru a lucra alături de mine. Am scris fiecare pagină din această carte cu scopul de a aprinde lumina pentru cei care doresc să își găsească drumul înapoi spre întregire. O mare de emoții conține în fiecare dintre rândurile sale și o picătură din relația mea cu Dumnezeu. El este adesea exclus din călătoria de vindecare și suntem tentați să credem că tot binele care ni se întâmplă atunci când începem să lucrăm asupra rănilor noastre emoționale este meritul nostru. Ei bine, acest lucru nu poate fi mai departe de adevăr. Cartea nu este o lucrare religioasă, însă se bazează pe ideea centrală că fără conexiune nu există vindecare – iar fără Dumnezeu, nu putem avea parte de conexiune. Așa că te invit (și mă rog pentru tine), dragul meu cititor, să îți reevaluezi propria conexiune cu Dumnezeu și să fii sincer cu tine, pentru că doar așa vei putea acorda atenția necesară, asigurându-ți un drum al vindecării în care pacea, iubirea și susținerea divină sunt mereu prezente. Vindecarea nu trebuie să fie întotdeauna dureroasă. Uneori va fi mai greu. Alteori nu. 

	    Consider că nu întâmplător ți-a atras atenția această carte. Mă rog din toată inima să simți în jurul tău, atunci când o citești, un spațiu sacru plin cu liniște, siguranță și speranța unor zile mai însorite. Mă rog ca la finalul acestei cărți să îți dezvolți propriul spațiu sacru, un loc în care poți fi tu însuți, în cea mai autentică formă de până acum. Mă rog să îți găsești vocea demult pierdută și să înveți să trasezi limite sănătoase pentru a avea mai multă grijă de tine. Mă rog ca toate relațiile tale să înflorească. Mă rog să găsești curajul de a-ți spune propriul adevăr pe un ton blând, care să îi mângâie pe toți cei cu care interacționezi. Mă rog să devii mai curios și mai hotărât să înțelegi poveștile celor din jur, pentru că doar așa vei reuși să cultivi compasiunea. Mă rog să înțelegi că atunci când cei din jur te-au rănit, a fost despre ei și nu despre tine. Oamenii răniți îi rănesc pe ceilalți, la rândul lor. Mă rog ca atunci când treci dincolo de această carte, să fii mai bogat în înțelepciune și să înțelegi că nu ești vinovat pentru ceea ce ți s-a întâmplat. Însă ești complet responsabil de modul în care alegi să te vindeci.  

	    Am avut mai multe tentative de a scrie această prefață, însă de fiecare dată ajungeam să folosesc termeni complicați. Deși ei conțin uneori informații prețioase, scopul acestei cărți este să simplifice procesul de autocunoaștere și să “traducă” aceste cuvinte pompoase astfel încât oricine, indiferent de gradul de pregătire, de experiență în dezvoltarea personală sau de statut financiar să aibă o șansă reală la o mai bună cunoaștere de sine.  

	    Această carte îți va lumina calea pentru ca tu, dragul meu cititor, să îți găsești drumul înapoi către tine. Cunoașterea de sine este cea mai puternică unealtă pe care oricine dintre noi o are la îndemână. Este important să înțelegem ce efect au avut asupra noastră experiențele trecutului, cum ne-au modelat viziunea asupra lumii din jur și cum ne influențează, în continuare, alegerile și comportamentul în cadrul relațiilor atât cu noi înșine, cât și cu ceilalți.  

	    Această carte nu este o lucrare medicală și nu înlocuiește ajutorul specializat. 

	    Deși înțelepciunea și exercițiile cuprinse în această carte sunt menite să te ghideze în călătoria ta de vindecare emoțională, îți recomand să te asiguri că ai un sistem de sprijin.     

	    Prezența unei persoane dragi și/sau îndrumarea unui terapeut care îți inspiră siguranță pot avea beneficii la care nu te aștepți. Vindecarea emoțională este un proces greu și anevoios. Vor fi momente în care te vei felicita, dar și momente în care vei dori să renunți. Prezența unui sistem de sprijin te ajută să îți celebrezi victoriile și să îți depășești eșecurile cu mai multă ușurință. 

	    Îți recomand să ceri ajutorul unui terapeut dacă ceea ce descoperi în peisajul tău emoțional intern pare greu de gestionat. Emoțiile pe care le reprimăm pot fi copleșitoare atunci când ies din nou la iveală, iar prezența unei persoane care să te ajute să navighezi furtuna din interiorul tău se poate dovedi mai importantă decât crezi. Rolul terapeutului nu este să te repare. Asta este treaba ta. Terapeutul te va îndruma în procesul tău de dezvoltare emoțională. Da, dezvoltare emoțională. Pentru că vei crește. Atât de mult, încât vei putea să conții chiar și acele emoții care te sperie acum.

	    Și încă ceva. Dacă alegi să apelezi la un terapeut, îți recomand să o faci fără așteptări. Așteptările aduc dezamăgire. Începe această călătorie cu inima deschisă și cu aceeași curiozitate care te făcea să vibrezi atunci când erai copil.

	    Doresc să te felicit pentru curajul de care dai dovadă prin faptul că ai ales să pornești în această călătorie și îți mulțumesc că mi-ai dăruit oportunitatea să îți fiu ghid. Îmi doresc ca atunci când vei fi terminat cartea, să te simți mai întreg, mai plin, mai liber decât ai fost înainte să începi să citești această carte. 

	    Însă, înainte de călătoria ta de vindecare, te rog să iei în calcul și peisajul tău emoțional. Dacă treci printr-o perioadă dificilă, lucrul cu tine fără îndrumarea unui specialist te poate suprasolicita și îți poate face mai mult rău. De asemenea, ai grijă de corpul tău, mai ales acum. Lucrul cu tine poate fi epuizant, deoarece vei scoate la iveală emoții care au fost prea dureroase pentru a fi simțite pe deplin la vremea lor. Așa că dacă simți că treci printr-o perioadă mai obositoare, dacă sarcinile de la lucru sunt copleșitoare - dacă ai avut, pur și simplu, prea multe pe cap în ultimul timp – te rog să ai răbdare cu trupul și mintea ta și să te asiguri că primesc tot ce au nevoie pentru a se încărca și pentru a te susține în procesul tău de navigare prin marea de emoții: somn, apă, hrană sănătoasă, relaxare. Drumul vindecării nu este liniar, așa că dă-ți timp să integrezi toate lucrurile noi pe care le înveți despre tine. E în regulă să pornești la drum cu hotărâre și curaj, însă oprește-te să te și odihnești din când în când. Atunci când te vindeci, nu ești în competiție cu nimeni. Nici măcar cu versiunea ta de ieri. 

	    Am folosit des în cadrul acestei cărți sintagma „sănătate fizică, mintală și emoțională” deoarece cultura din ziua de astăzi se chinuie să fragmenteze termenul “sănătate” și am dorit să evidențiez importanța echilibrului dintre aceste trei părți care ne construiesc. Îmi doresc ca la finalul cărții să înțelegi că funcționăm ca un întreg, că sănătatea reprezintă o stare de bine, de funcționare optimă și armonioasă a tuturor părților noastre și că mintea, corpul și sufletul sunt profund interconectate. Îmi doresc ca SĂNĂTATEA, în toate aspectele ei, să devină prioritară pentru tine. 

	    Fișele de lucru și exercițiile de vizualizare și terapie prin artă pot fi adaptate nevoilor tale și repetate ori de câte ori consideri că este necesar. Dacă simți să staționezi asupra unui capitol sau să revii asupra lui, îți recomand să îți asculți instinctul. Adesea, nu știm cât de mult avem nevoie să lucrăm cu noi. Există însă o voce în interiorul fiecăruia dintre noi. O voce care ne vorbește și ne îndrumă la fiecare pas. Tot ce trebuie să facem este să ascultăm. 

	 


 

	 

	 

	 

	 

	PARTEA ÎNTÂI

	TRAUMA ȘI EFECTELE EI

	 


CAPITOLUL 1

	INTRODUCERE

	 

	CE ESTE EMOȚIA?

	 

	    În paginile ce urmează, voi folosi des cuvântul “emoție”. Cu siguranță, o mare parte dintre noi avem o oarecare idee cu privire la ceea ce semnifică acest termen, însă este esențial să înțelegem complexitatea lui. 

	    Emoțiile sunt reacții puternice care apar la nivel fizic, mintal și emoțional în raport cu anumite circumstanțe. Ele pot fi atât plăcute cât și neplăcute, în funcție de experiențele pe care le traversăm. Spre exemplu, o cerere în căsătorie poate genera o stare puternică de bucurie atunci când suntem îndrăgostiți de persoana care propune căsătoria și ne dorim un viitor împreună. Atunci când nu suntem siguri de sentimentele noastre însă, aceeași cerere în căsătorie poate genera frică sau panică. În aceeași manieră, o femeie care descoperă că este însărcinată și știe că partenerul său îi este alături necondiționat va fi extrem de fericită, chiar dacă sarcina reprezintă un teritoriu necunoscut. Siguranța pe care o simte alături de persoana iubită o asigură că totul va fi bine și ca are tot sprijinul de care poate avea nevoie. La celălalt capăt, o femeie însărcinată care are o relație deficitară cu partenerul ei (sau nu are o relație deloc) ar putea simți frică, panică și nesiguranță cu privire la provocările pe care sarcina i le va aduce. 

	    Stările pe care le resimțim atunci când aceste reacții emoționale apar sunt puternic influențate de peisajul nostru emoțional interior. Dacă ne aflăm într-o stare echilibrată, de siguranță, putem gestiona cu mai multă ușurință orice stare nou apărută. Este ca și cum te-ai afla într-o discuție cu o singură persoană. Este ușor să asculți ce are de spus, să îi înțelegi punctul de vedere și să răspunzi, dacă este cazul. Dar dacă peisajul nostru emoțional interior este unul tumultuos, atunci vom întâmpina dificultăți în procesarea emoțiilor. Accesul la resursele destinate gestionării se va realiza mult mai greu atunci când mintea este preocupată de multitudinea de gânduri. Este ca și cum te-ai afla în același spațiu, însă acum ai în față zece persoane și toate vorbesc simultan. Îți mai este la fel de ușor să asculți și să înțelegi mesajele pe care vor să le transmită? Cu siguranță nu. Cel mai probabil, te vei simți copleșit/ă, vei reacționa furios și îți vei dori să pleci de acolo cât mai repede cu putință. 

	    Din acest motiv, este extrem de important să învățăm limbajul propriilor emoții. Să luăm spre exemplu furia. O emoție des întâlnită, dar care prezintă manifestări diferite în funcție de cadrul emoțional al fiecăruia dintre noi. Orice emoție are trei componente-cheie: experiența subiectivă (modul în care percepem o situație este unic pentru fiecare om în parte), răspunsul fiziologic (ceea ce se întâmplă la nivel fizic – agitație, creșterea nivelului de energie, senzație de frig sau de căldură, tremurat etc.) și răspunsul comportamental (exprimarea propriu-zisă a emoției prin intermediul cuvintelor și al acțiunilor). 

	Unii dintre noi, atunci când experimentăm furia, țipăm și trântim uși sau alte obiecte. De ce? Pentru că simțim nevoia să ne facem durerea văzută, auzită și înțeleasă. Prin intermediul unei manifestări externe, alegem adesea să îi rănim pe alții. Din păcate, o exprimare agresivă a furiei nu ne garantează că nu vom mai suferi pe viitor. Dimpotrivă, ea poate da naștere unor conflicte serioase, care pot lua amploare cu ușurință. 

	    Alții aleg să reprime cu totul această stare și manifestă un limbaj corporal similar mai degrabă cu cel al rușinii. De ce? Pentru că au învățat că furia este o emoție greșită și dăunătoare. Prin intermediul acestei manifestări, agresivitatea este îndreptată spre interior, spre propria persoană. O exprimare deficitară a emoțiilor poate avea efecte puternice pe plan fizic, mintal și emoțional. Aceste tipuri extreme de exprimare nu sunt neapărat sănătoase din punct de vedere emoțional, deoarece nu reușesc să transmită eficient mesajul furiei: “limitele mele au fost încălcate”. Furia ascunde durere și suferință, iar ele trebuie exprimate într-un mod sănătos, care să nu rănească pe nimeni și care să asigure o dezvoltare armonioasă a relațiilor noastre. Nu putem înțelege o emoție fără a-i învăța, mai întâi, limbajul. Este ca și cum am încerca să înțelegem o poezie scrisă într-o limbă străină, de care nu am auzit niciodată.    

	    Te invit, dragul meu cititor, să ții un jurnal al propriilor tale emoții. Observă când apar emoțiile tale, ce anume le declanșează, cum se resimt ele în corpul tău, ce gânduri îți străbat mintea atunci când treci prin aceste reacții emoționale, cum comunici ceea ce simți și, mai ales, cum te simți după ce ai comunicat. Dacă nu te simți mai bine după comunicare, gândește-te la ce ai putea să îmbunătățești pe viitor pentru a te face înțeles cu mai multă ușurință.

	 


DESPRE RECUNOȘTINȚĂ

	 

	„Să simți recunoștință și să nu o exprimi este ca și cum ai împacheta un cadou fără să-l dăruiești vreodată.” – William Arthur Ward

	 

	    Recunoștința este emoția umană care are cel mai mare potențial de transformare asupra psihicului uman și își are locul la temelia oricărui proces de vindecare. Nu există vindecare fără recunoștință față de sprijinul lui Dumnezeu și al celor dragi, față de înțelepciunea dobândită în urma experiențelor pe care le-am traversat, față de modul în care ne folosim resursele interne în fața adversității. 

	    Mi-a luat mult timp să înțeleg importanța unei vieți trăite în recunoștință. Am crezut că îndepărtarea blocajelor aduce vindecare. Ei bine, asta este doar parțial adevărat. Procesul de vindecare presupune atât îndepărtarea blocajelor, cât și umplerea golului rămas cu compasiune de sine și recunoștință. 

	    Vindecarea nu înseamnă să eliminăm din viața noastră tristețea, durerea și suferința. Suntem deja obișnuiți cu ele. Le experimentăm în fiecare zi. Supraviețuim și cu ele, însă apăsarea lor nu prea ne lasă să ne bucurăm de viața așa cum ne-am dori. Vindecarea presupune o creștere, o expansiune care să ne permită să conținem atât lucrurile bune (iubire, recunoștință, compasiune, bucurie etc.), cât și pe cele mai dificile. Atât emoțiile plăcute, cât și cele mai puțin plăcute au un rol esențial în viețile noastre. Cele plăcute ne alimentează cu credință și speranță, cele grele ne fac prezenți și ne învață să ne bucurăm de tot ce ne oferă viața, atât de mult cât este posibil.

	    Cu toții ne dorim să fim sănătoși, fericiți și împliniți. Și le dorim același lucru și celor dragi nouă. Recunoștința are potențialul să ia toate aceste stări și să le amplifice exponențial. A fi recunoscători pentru stările bune pe care le avem nu doar că ne susține sănătatea fizică, mintală și emoțională, dar face și loc pentru mai multe lucruri bune în viețile noastre.

	    În cazul persoanelor care au suferit pierderi masive (decesul cuiva drag, divorț, boală etc.), recunoștința pare imposibil de atins, asemenea unei stele îndepărtate. Pierderea ne consumă resursele interne rapid iar pentru a supraviețui, mintea alege să intre într-o stare de amorțire. În mod firesc, recunoștința nu poate fi simțită în starea de amorțire, la fel ca și restul emoțiilor pozitive. Deși pare un lucru înfricoșător, amorțirea este necesară pentru a preveni colapsul. Ea nu trebuie să fie, însă, permanentă. Voi dezvolta această idee în secțiunea dedicată gestionării suferinței, alături de câteva exerciții care să te ajute să îți recâștigi starea de siguranță în propriul corp.

	    Îmi place să încep fiecare dimineață cu o rugăciune de mulțumire. Am observat, în ultimii ani, că mă simt mai împlinită atunci când mulțumesc pentru toate binecuvântările din viața mea decât atunci când cer sprijin în diferite situații. Recunoștința mă face să mă simt susținută permanent și necondiționat și mă ajută să abordez orice provocare dintr-un loc al credinței și al speranței. 

	    Am creat recent un exercițiu de terapie prin artă menit să mă facă mai conștientă de binecuvântările mele și să mă ajute să fiu mai recunoscătoare pentru tot ce îmi oferă viața. Exercițiul se numește “14 zile de recunoștință” și presupune să alegi în fiecare zi o persoană sau un lucru pentru care ești recunoscător. Poți nota într-o agendă alegerea zilnică, poți să te rogi pentru a mulțumi, poți scrie ce simți față de subiectul recunoștinței tale, poți realiza un colaj din fotografii. Poți aborda acest exercițiu așa cum dorești. Însă ai grijă să petreci măcar 10 minute gândindu-te la ce reprezintă pentru tine alegerea pe care ai făcut-o. Gândește-te la cum a reușit să îți schimbe viața și la darurile pe care ți le-a adus. Și dacă alegerea ta este o persoană, încearcă să petreci puțin timp cu ea și să îți exprimi mulțumirea așa cum știi mai bine. Nu vei regreta. Observă cum te simți după ce petreci acele minute în recunoștință. Este inima ta mai ușoară sau a rămas la fel? Este corpul tău mai relaxat? Dar mintea ta?

	    Dacă după cele 14 zile simți să continui cu acest proiect al recunoștinței, te felicit. Dacă nu dorești să continui, te felicit pentru că ți-ai dat șansa să experimentezi această emoție înălțătoare. Oricând îți este greu, te poți întoarce la practica recunoștinței pentru a-ți reumple rezervele de energie mintală și emoțională, astfel încât să poți face față mai ușor provocărilor cu care te confrunți. 

	 


 

	TERAPIA PRIN ARTĂ (ART TERAPIA)

	SCRISORILE SIMBOLICE

	 

	    Poți scrie o scrisoare de mulțumire, în care să îți exprimi recunoștința față de Dumnezeu, de persoanele dragi, de animale, sau chiar față de tine însuți. Dă-ți voie să scrii liber orice simți. Chiar dacă nu ți se pare că ceea ce scrii are sens, scrie oricum. Scrisoarea este menită să te ajute pe tine să exprimi emoțiile pe care nu ai putut sau nu ai știut să le comunici liber și nu este necesar să fie împărtășită cu ceilalți. Dacă simți, totuși, să o împărtășești, poți face asta. Tu decizi. Ai grijă, totuși, să aibă minim trei pagini. Prima și ultima pagină vor fi scrise cu mintea conștientă. Ceea se află la mijloc, vocea minții inconștiente, îți poate dezvălui lucruri prețioase.

	 

	COLAJELE

	 

	    Colajul reprezintă o metodă flexibilă de a ne accesa emoțiile. Privind fotografii cu cei dragi și nu numai, dobândim stări emoționale care nu sunt mereu la îndemână. Colajul reprezintă asocierea unor imagini care generează emoții plăcute. Fie că dorești să decupezi fotografii și mai apoi să le lipești în agenda ta de lucru sau alegi să creezi colajul în format electronic și apoi să îl imprimi pe hârtie și să îl atașezi, asigură-te că selectezi cel puțin două fotografii. Adu-ți aminte de momentul fotografierii. Cine mai era alături de tine? Cum te-ai simțit în acel moment? Ai amintiri importante din ziua respectivă? Ce simți acum, când îți aduci aminte?

	 

	DESEN/PICTURĂ

	 

	    Desenul sau pictura sunt, alături de scrisorile simbolice, cele mai expresive metode prin care ne putem comunica emoțiile. Lasă-ți creativitatea să iasă la joacă, indiferent dacă ai sau nu talent la desen. 

	    Cea mai ușoară metodă prin care poți exprima o emoție este să o desenezi. Desenează-te pe tine, în cel mai simplu mod posibil – exact cum o făceai atunci când erai copil. Apoi dă-ți voie să simți emoția pe care vrei să o exprimi. Alege câteva culori și începe să desenezi. Pentru mine recunoștința arată mereu ca un cadru natural cu multă apă și multe flori. Furia este doar o mâzgăleală construită din linii agitate, colorate vibrant și trasate cu ambele mâini. Tristețea este reprezentată de cercuri concentrice de culori închise, care se așază cu precădere în zona pieptului și a picioarelor. Îmi place să descarc emoțiile grele desenând alternativ cu ambele mâini, o tehnică numită stimulare bilaterală pe care am învățat-o atunci când am studiat tehnicile EMDR (desensibilizare și reprocesare prin mișcare oculară) pentru vindecarea traumei. Acest tip de stimulare dezamorsează emoțiile grele suficient cât să nu mai fie copleșitoare pentru ca, ulterior, să le putem accesa și procesa. Este important să îți dai voie să fii creativ – doar așa îți vei descoperi limbajul plastic. Nu există un mod corect sau greșit de a descărca emoțiile. Urmărește-ți, însă, starea de după realizarea desenului. Dacă simți că poți respira mai bine, corpul este mai ușor și mintea mai liniștită, atunci exercițiul a avut succes. Dacă starea este aceeași pe care o aveai și înainte de a începe să desenezi sau dacă s-a accentuat, acordă puțin mai multă atenție, deoarece emoțiile se maschează reciproc. Furia poate ascunde multă durere, nedreptate și frică, tristețea maschează neputința, nerăbdarea ascunde nesiguranță etc.

	 

	 


 

	CE ESTE TRAUMA?

	 

	„Ca să te vindeci, s-ar putea să îți dorești să devii propriul tău erou.” - Gabor Maté

	 

	    Conform definiției dată de dr. Gabor Maté, medic canadian specializat în tratarea dependențelor, a tulburării de deficit de atenție și hiperactivitate (ADHD) și a altor probleme de natură mintală și emoțională, trauma nu este reprezentată de experiența adversă în sine, ci de ceea ce se întâmplă în interiorul nostru atunci când traversăm acest tip de experiențe. Ceva se rupe în noi, lăsând în urmă o rană profundă. Neprocesată la momentul potrivit, ea ne poate însoți ani la rând, influențându-ne atât relația cu propria persoană, cât și relațiile interpersonale. Atunci când trauma nu este înțeleasă și procesată într-o manieră adecvată, durerea devine mult prea puternică pentru a o putea suporta și ajungem să ne amorțim, de obicei în mod inconștient, pentru a nu fi copleșiți de această durere. Atunci când ne amorțim, ne deconectăm de la noi, de la propria simțire. Acest mecanism de apărare al minții umane este esențial, deoarece procesarea suferinței într-un timp scurt ar fi imposibilă. De cele mai multe ori însă, pentru că mintea își găsește confortul în această stare de amorțire, emoțiile survenite în urma experienței cu potențial traumatic rămân neprocesate, ele fiind îngropate adânc în subconștient – de unde ajung să ne modeleze viața.

	    Dacă atunci când traversăm aceste experiențe suntem înconjurați de oameni pe care ne putem sprijini și cărora le putem împărtăși trăirile noastre, atunci potențialul traumatic al experiențelor adverse scade considerabil. Sigur, vom suferi în timp ce traversăm acea perioadă grea, însă sprijinul celor dragi va face diferența.  

	    Deși ea apare întâi la nivel emoțional și mintal, prin intermediul emoțiilor, sentimentelor și gândurilor pe care le experimentăm, trauma își stabilește domiciliul în interiorul nostru la nivelul corpului. Aceste emoții care însoțesc trauma și pe care nu putem sau nu știm să le exprimăm se depun în sistemul nostru nervos, în mușchi, în organe, în sistemul circulator. Deși poate părea perfect sănătoasă, o persoană care a suferit o traumă resimte efectele acesteia atât la nivel fizic, cât și mintal și emoțional. 

	    Simptome ale prezenței traumei în corp includ: dureri frecvente de cap, hipertensiune, boli autoimune, amețeli, rigiditate musculară, obezitate, oboseală cronică, atacuri de panică, stări de anxietate, depresie, probleme digestive, dureri cronice, dependențe de orice fel etc. Toate aceste simptome indică o puternică deconectare de la corp. Dacă trauma reprezintă deconectare, vindecarea ei începe în prezența unei conexiuni puternice.  

